Harald Ulrik Sverdrup

Harald Ulrik Sverdrup (født 15. november 1888 i Sogndal, død 21. august 1957 i Oslo) var en norsk oseanograf og meteorolog som gjorde flere viktige teoretiske oppdagelser på disse feltene. Han var professor ved Det geofysiske institutt i Bergen, direktør for Scripps Institute of Oceanography i California, direktør for Norsk polarinstitutt og professor II i geofysikk ved Universitetet i Oslo og dekanus for Det matematisk-naturvitenskapelige fakultet ved UiO.

Bakgrunn og utdannelse 
Han var sønn av teologen Edvard Sverdrup (1861–1923) og Maria Vollan (1865–1891), og bror til pedagog Mimi Sverdrup Lunden (1894–1955) og ingeniør Leif Sverdrup (1898–1976).

Sverdrup var elev først på Latinskolen i Bergen (1901) før han tok examen artium i 1906 ved Kongsgaard skole i Stavanger, der familien flyttet i 1901. Etter studier ved Universitetet i Oslo med cand. real. i 1914 og noen års opphold i Leipzig, disputerte han for dr. philos. i 1917. I Leipzig studerte han blant annet under professor Vilhelm Bjerknes.

Virke 
Fra 1918 til 1925 ledet Sverdrup de vitenskapelige undersøkelsene under Roald Amundsens Maud-ekspedisjon. Han var assistent ved Carnegieinstituttets avdeling for jordmagnetiske undersøkelser i Washington i 1922, og tilknyttet som forsker på deltid («Research Associate») ved samme institutt i 1926 og perioden 1928-1940.)

I 1926 ble han utnevnt til professor i geofysikk ved Det geofysiske institutt, Bergens museum (senere innlemmet i Universitetet i Bergen). 

Da Chr. Michelsen Institutt i Bergen startet sin virksomhet i 1930, var Sverdrup en av de tre første vitenskapsmennene som arbeidet ved instituttet. 

I 1931 deltok Sverdrup i den australskfødte polarforsker Hubert Wilkins' kuriøse arktisekspedisjon med den utrangerte amerikanske ubåten «Nautilus» fra første verdenskrig. Etter ekspedisjonen ble Nautilus senket utenfor Askøy.

Med permisjon fra Det geofysiske institutt ble Sverdrup direktør for Scripps Institute of Oceanography (SIO) i California i 1936, og på grunn av andre verdenskrig hadde han den stillingen helt til 1948. Ved SIO utviklet han blant annet – i samarbeid med Walter Munk – den første eksisterende bølgevarslingsmodellen. Den ble benyttet under de alliertes invasjon i Normandie. Mens han var i California var han også hovedforfatter til det oseanografiske standardverket The oceans, som ble utgitt første gang i 1942.

Da han kom hjem igjen, fortsatte han sine bidrag til oseanografi, havforskning og polarforskning. Han ble direktør for Norsk Polarinstitutt, og fra 1949 professor II i geofysikk ved Universitetet i Oslo. Han var den første som ble professor II i Norge, og innledet dermed tradisjonen med at ledere og de høyest rangerte forskerne i instituttsektoren hadde bistillinger som professor ved universitetet.

Som professor II ved universitetet ble han i 1954 valgt til dekanus for Det matematisk-naturvitenskapelige fakultet, og satt i vervet til 1957. Som dekanus sto han bak «Sverdrup-planen» som medførte en storstilt utbygging av universitetene i Oslo og Bergen tidlig på 1960-tallet.

Hedersbevisninger 
Både en måleenhet, to geografiske steder og et forskningsfartøy har blitt oppkalt etter Harald Ulrik Sverdrup:

 Sverdrup-enheten som brukes for å uttrykke volumet av vanntransport i havstrømmer – 1 Sv = 106 m3 per sekund.

 Sverdrupisen på Nordaustlandet, Svalbard
 H.U. Sverdrupfjella i Dronning Maud Land
 Forsvarets forskningsinstitutts største forskningsfartøy har navnet MS «H.U. Sverdrup II»

Bibliografi (utvalg) 
 Der nordatlantische Passat, doktoravhandling, Leipzig 1917
 Blandt rentsjuktsjere og lamuter, i R. Amundsen: Nordostpassagen, 1921
 Tre aar i isen med “Maud”. Med et tillæg om en slædereise rundt Tsjuktsjerhalvøen, 1926
 Hvorledes og hvorfor med “Nautilus”, 1931
 The Oceans, Their Physics, Chemistry and General Biology (saman med M. W. Johnson og R. H. Fleming), New York 1942
 Oceanography for meteorologists, New York 1942
 Havlære. Alminnelig havlære, vannmasser og strømforhold utenfor norskekysten, 1952

 Dagbok over utført arbeid 1/1–1919 – 19/1–1921. Maudexpeditionen 1. januar – 14. april 1919, 6. september 1920 – 19. januar 1921, Norsk Polarinstitutt, Tromsø
 Brev og andre papir i arkiva ved Scripps, Geofysisk Institutt UiB, Norsk Polarinstitutt, RA, NBO, Ahlmannarkivet Vetenskapsakademien Stockholm

Referanser

Litteratur 
 Polarårboka 1957 (minneord av Helge Ingstad)

Eksterne lenker 
 
 Artikkel om Harald Ulrik Sverdrup fra Forsvarets forskningsinstitutt
 Artikkel om Harald Ulrik Sverdrup fra nettsiden polarhistorie.no

Norske oseanografer
Norske meteorologer
Norske forskere
Professorer ved Universitetet i Bergen
Professorer ved Universitetet i Oslo
Prorektorer ved Universitetet i Oslo
Personer fra Sogndal kommune
Personer tilknyttet Norsk polarinstitutt